Informaţia a fost confirmată de Mihai Gribincea, ambasadorul Republicii Moldova în România. Conform site-ului Unimedia, ceremonia pentru depunerea jurământului este programată joi la sediul Ambasadei Republicii Moldova în România.

La rândul său, consilierul Administraţiei Prezidenţiale de la Chişinău, Ana Samson, a declarat pentru MEDIAFAX că ceremonia se va desfăşura joi, la Ambasada Republicii Moldova din Bucureşti.

Cererea de obţinere a cetăţeniei Republicii Moldova a fost depusă de către Traian Băsescu şi de soţia sa în 10 martie 2016. În luna iunie, prin decretul preşedintelui Nicolae Timofti, Traian Băsescu şi soţia sa au primit cetăţenia Republicii Moldova.

Fostul preşedinte Traian Băsescu s-a declarat, la acea vreme, mulţumit că a primit cetăţenia Republicii Moldova, afirmând că obţinerea acestei a fost o obligaţie pentru care s-a angajat public. "Am avut o obligaţie, m-am angajat public să solicit cetăţenia Republicii Moldova. Am aflat astăzi că preşedintele Timofti a semnat decretul sunt mulţumit", a afirmat Traian Băsescu, întrebat dacă este fericit că a primit cetăţenia Republicii Moldova.